VSL sodba II Cp 953/2009
Sodna praksa višjih sodišč, 2009-07-15

stroški pravdnega postopka - odmera pravdnih stroškov - načelo uspeha - končni uspeh pravdnih strank v pravdnem postopku - uspeh v postopku s pravnimi sredstvi

Ob zaključku pravnega postopka na prvi stopnji se prejšnji pritožbeni in revizijski stroški ne odmerjajo dosledno glede na uspeh strank v postopkih s pravnimi sredstvi, ampak je odločilen končni uspeh pravdnih strank v postopku. Uspešnost v postopku uporabljenih rednih in izrednih pravnih sredstev je lahko upoštevana kot druga okoliščina, ki vpliva na odmero pravdnih stroškov.

Pritožbi se delno ugodi in se stroškovni del odločitve spremeni tako, da stranki nosita vsaka svoje  pravdne stroške.

Tožena stranka je v roku 15. dni dolžna tožeči stranki plačati 134,46 € stroškov pritožbenega postopka, v primeru zamude s plačilom z zakonskimi zamudnimi obrestmi od izteka paricijskega roka dalje do plačila.

V stroškovnem delu izpodbijane sodbe je sodišče vsaki od strank, upoštevajoč njen uspeh v postopku, odmerilo pravdne stroške in po pobotu teh stroškov odločilo, da je tožeča stranka dolžna toženi stranki povrniti 48,06 € pravdnih stroškov.

Zoper ta, stroškovni del odločitve se po svojem pooblaščencu pravočasno pritožuje tožeča stranka. Uveljavlja vse tri, z ZPP predvidene pritožbene razloge in pritožbenemu sodišču predlaga, da izpodbijano sodbo tako spremeni, da toženi stranki naloži v plačilo 4.000-€ njenih pravdnih stroškov. Priglaša tudi stroške pritožbenega postopka. Navaja, da je s pritožbo zoper sodbo, izdano v prvotnem postopku, uspela, tožena stranka pa ne. Uspeh tožene stranke v revizijskem postopku označuje kot minimalen, ker je bilo reviziji ugodeno le glede valoriazacije izplačanega dela odškodnine, kar vrednostno predstavlja 618,56 €. Meni, da bi morali biti stroški pravnih sredstev odmerjeni ustrezno njihovemu uspehu. Kot nepravilno in neobrazloženo označuje zavrnitev povrnitve stroškov za sestavo odškodninskega zahtevka, saj je bil le-ta vložen. Meni, da se odločitev o njenem 42 % uspehu ne da preizkusiti. Pri izračunavanju uspeha bi bilo treba upoštevati, da iztoževani znesek vsebuje tudi pred pravdo plačanih 1.700.000,00 SIT, ker tožena stranka ni specificirala, katere vrsto škodo je poravnala. Svoj uspeh označuje po višini za 61 % uspeh, uspeh tožene stranke pa gledano celovito le 20 %. Trdi, da so razlogi o stroškovnem delu odločitve nejasni,v nasprotju z dokumentacijo in nepopolni.

Pritrditi je pritožbi, da vsebinska podobnost odškodninskega zahtevka in tožbe ni razlog, ki bi utemeljeval zavrnitev povrnitve stroškov odškodninskega zahtevka. Tožnici so ti stroški nastali, pooblaščenec je bil upravičen zaračunati tudi sestavo odškodninskega zahtevka.  Sodišče prve stopnje je uspeh strank v postopku pravilno izračunalo; tožeča stranka je zahtevala 45.557- € odškodnine, uspela pa v višini 19.082- €. Tožeča stranka res ni bila seznanjena, odškodnino za katero vrsto škode je tožena stranka plačala pred uvedbo pravdnega postopka. Kljub temu bi plačilo v zahtevku in pri vrednotenju spora lahko upoštevala; različen začetek obrestovanja posameznih vrst škode oz. različen začetka obrestovanja posameznih odškodninskih postavk terja specifično oblikovanje zahtevka. Razlogi, s katerimi je utemeljen stroškovni del odločitve, so jasni in med njimi ni nasprotja.

Ni mogoče slediti pritožbi, da bi morali biti stroški pravnih sredstev priznani dosledno glede na njihov uspeh, kajti zaradi nadaljevanja postopka je pri odmeri odločilen temeljni kriterij -  končni uspeh vsake od strank. Upoštevajoč tudi druge druge, zgoraj navedene okoliščine, med njimi tudi uspeh strank v prejšnjem pritožbenem postopku in revizijskem postopku, pritožbeno sodišče ocenjuje, da je primerno, da pravdni stranki nosita vsaka svoje pravdne stroške. Upoštevajoč vse okoliščine, je taka odločitev življenjska in pravična.

Zaradi delne uspešnosti pritožbe je tožeča stranka upravičena do povrnitve dela pritožbenih stroškov (165. čl. v zvezi s 154. čl. Zakona o pravdnem postopku – ZPP). Tožeča stranka je s pritožbo uspela svojo obveznost zmanjšati za 48,06 €, zato je upravičena do povrnitve pritožbenih stroškov ustrezno tej vrednosti: sestava pritožbe  125 točk po Odvetniški tarifi, DDV 11,40 €, sodna taksa za pritožbo 65,68 €. Vrednost točke po odvetniški tarifi je 0,459 €.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.